གསོད་མཁན་ནི་ཚུལ་མཐུན་རང་སྲུང་ཡིན་པས་ཉེས་པ་མེད་ཅེས་བསྒྲགས།ཉེས་ཁྲིམས་ཀྱི་དོན་ཚན་༢༠པ་ཡི་ནང་དུ།རང་ཉིད་དང་འབྲེལ་ཐོགས་པའི་ལུས་དང་རྒྱུ་ནོར་སོགས་ཀྱི་ཐོབ་ཐང་ལ་གཞན་གྱིས་གནོད་འཚེ་བྱེད་པའི་སྐབས་ཐོག་ཏུ།གནོད་འཚེ་ཡི་བྱ་སྤྱོད་མཚམས་གཅོད་པའི་ཆེད་དུ་སྦྱོར་བ་བོ་ལ་སླར་བརྡེགས་ནས་གནོད་པ་བཟོས་ཚེ་དེ་ནི་ཚུལ་མཐུན་རང་སྲུང་ཡིན་པ་དང་ཕར་རྡེག་པ་པོ་ལ་ཉེས་དོན་གྱི་འགན་ཁུར་མེད།ཚུལ་མཐུན་རང་སྲུང་གི་ཚད་མངོན་གསལ་དུ་ཚད་ལས་བརྒལ་ཏེ་གནོད་པ་ཚབས་ཆེན་བཟོས་ཚེ།རང་སྲུང་བྱེད་མཁན་གྱིས་ཉེས་དོན་འགན་ཁུར་ངེས་པར་དུ་འཁུར་དགོས།འོན་ཀྱང་།ཉེས་ཆད་གཅོད་སྐབས་ངེས་པར་དུ་ཡང་བར་གཅོད་པའམ་ཆག་ཡངས་བྱེད་དགོས།གཞན་གྱིས་ཚུར་གསོད་པའམ་འཕྲོག་བཅོམ།བཙན་གཡེམ་དང་བཀྱིག་སློང་ལ་སོགས་པ་མི་ལུས་བདེ་འཇགས་ལ་ཉེན་ཁ་ཚབས་ཆེན་རང་བཞིན་ཅན་གྱི་སྦྱོར་བ་བཤམས་པའམ་ལས་ལ་འཇུག་བཞིན་པའི་སྐབས་སུ་གནོད་པ་ཐེབས་མཁན་གྱིས་རང་སྲུང་གི་ཆེད་དུ་ཕ་རོལ་སྦྱོར་བ་བོ་རྨས་བསད་བྱས་ཚེ།དེ་ནི་ཚད་ལས་བརྒལ་བའི་རང་སྲུང་མིན་པས་ཉེས་འགན་འཁུར་མི་དགོས་ཞེས་གཏན་དབབ་བྱས་ཡོད།ཁྲིམས་ཡིག་དེའི་ནང་དོན་ནི།རང་ལ་མི་གཞན་གྱིས་བསམ་བཞིན་དུ་གནོད་པ་བྱས་ན་རང་སྲུང་གི་ཆེད་དུ་རང་གིས་གནོད་པ་བྱེད་མཁན་དེ་ལ་རྡེག་ནས་བསད་རྨས་བྱུང་ན་འགན་ཁུར་མེད་པའི་ནང་དོན་ཡིན།ཉེས་ཁྲིམས་ཀྱི་ལམ་ལུགས་དེ་ལ་ཚུལ་མཐུན་རང་སྲུང་ཟེར།དཔེར་ན།མི་གཞན་གྱིས་རང་གི་བྱིས་པ་བརྐུ་བའི་སྐབས་སུ་བདག་པོས་བརྐུ་མཁན་ལ་རྡུང་རྡེག་བཏང་སྟེ་བསད་རྨས་བྱུང་ན་དེ་ལ་འགན་ཁུར་མེད་པ་ལྟ་བུ་ཡིན།དེ་བཞིན་དུ་བཙན་གཡེམ་བྱེད་མཁན་ལ་བཙན་གཡེམ་བྱེད་པའི་སྐབས་ཐོག་ཏུ་རྡུང་ནས་བསད་རྨས་བྱུང་ཚེ་རྡུང་མཁན་གྱིས་འགན་ཁུར་མི་དགོས།དེའི་རྒྱུ་མཚན་གྱིས་གཞན་ལ་རྡེག་པ་ནི་རང་གཞན་གཉིས་ཆ་ལ་མཚོན་ན་ཉེན་ཁ་ཆེ་བའི་བྱ་སྤྱོད་ཅིག་ཡིན་པས་སྤང་དགོས།གནོད་པ་ཐེབས་མཁན་གྱིས་ཀྱང་རང་ཉིད་ལ་གནོད་པ་ཐེབས་བཞིན་པའི་སྐབས་ཐོག་ཏུ་བག་འཁུམ་ནས་མི་འདུག་པར་ཕར་རྡེག་ནས་ནག་ཉེས་མཚམས་གཅོད་པའི་གོ་སྐབས་ཡོད་ན་གཞན་ལ་རྡེག་ནས་རང་སྲུང་བྱེད་པ་ནི་ཁྲིམས་མཐུན་ཡིན་པ་ཤེས་དགོས།